erhwenkuo/poetry-chinese-zhtw huggingface dataset:
念奴嬌
作者：柴望（宋）

匆匆別去，算別來、又是幾番春暮。酒債不償還似可，負了若干吟句。渭北春天，江南夜雨，總是傷情處。黯然消歇，綠楊一陣鶯語。空記十載嬉遊，如今驀地，兩處成離阻。縱是相逢天涯路，難覓年時歡侶。寄語東君，歲華不駐，誰為留春住。小樓昨夜，東風依舊飛絮。
摸魚兒
作者：柴望（宋）

便無他、杜鵑催去，匆匆春事能幾。看來不見春歸路，飛絮又隨流水。留也是。怎禁得、東風紅紫還飄墜。天涯萬里。悵燕子人家，沈沈夜雨，添得斷腸淚。嬉遊事。早覺相如倦矣。謝娘庭院猶記。閒情已付孤鴻去，依舊被鶯呼起。誰料理。正乍暖還寒，未是晴天氣。無言自倚。想舊日桃花，而今人面，都是夢兒裡。
滿江紅
作者：柴望（宋）

載酒何人，登臨處、滄洲空闊。憑闌外、晴楊兩岸，晚煙潑□。水鳥不知梁燕去，溪山半屬冬青閣。有小舟、隱約載歌姝，調新曲。留與去，如何得。風又雨，催行色。共白蘋紅蓼，好生飄泊。別後三年重會面，人生幾度三年別。正鄉心、客夢兩綢繆，城頭角。
賀新郎
作者：柴望（宋）

滿酌西湖酒。覺湖山、依然未老，遊人如舊。數過清明才六日，欲暖未晴時候。正畫舫、春明波透。記得名園曾駐馬，錦鞍韉、淺映堤橋柳。尋勝賞，重回首。不妨旋摘枝頭有。喜青青、垂丸帶子，脆圓如豆。想是和羹訊息近，報與醉翁太守。道玉鉉、有人啟奏。紅藥當階明似錦，覺嬌鶯、舞燕皆稱壽。唱此曲，付紅袖。
念奴嬌
作者：柴望（宋）

登高回首，嘆山河國破，於今何有。臺上金仙空已去，零落逋梅蘇柳。雙塔飛雲，六橋流水，風景還依舊。鳳笙龍管，何人腸斷重奏。聞道凝碧池邊，宮槐葉落，舞馬銜杯酒。舊恨春風吹不斷，新恨重重還又。燕子樓高，樂昌鏡遠，人比花枝瘦。傷情萬感，暗沾啼血襟袖。
念奴嬌
作者：柴望（宋）

春來多困，正日移簾影，銀屏深閉。喚夢幽禽煙柳外，驚斷巫山十二。宿酒初醒，新愁半解，惱得成憔悴。髼鬆雲鬢，不忺鸞鏡梳洗。門外滿地香風，殘梅零亂，玉糝蒼苔碎。乍暖乍寒渾莫擬，欲試羅衣猶未。鬥草雕闌，買花深院，做踏青天氣。晴鳩鳴處，一池昨夜春水。
桂枝香
作者：柴望（宋）

今宵月色。嘆暗水流花，年事非昨。瀟灑江南似畫，舞楓飄柞。誰家又唱江南曲，一番聽、一番離索。孤鴻飛去，殘霞落盡，怨深難託。又腸斷、丁香畫雀。記牡丹時候，歸燕簾幕。夢裡襄王，想念王孫飄泊。如今雪上蕭蕭鬢，更相思、連夜花發。柘枝猶在，春風那似，舊時宋玉。
齊天樂
作者：柴望（宋）

悽悽楊柳瀟瀟雨，悄窗怎禁滴瀝。思裡傳螿，愁邊落雁，多少東吳山色。知他恨極。料為我窗前，強鳴刀尺。竟日西風，那堪無寐更鄰笛。黃花開遍未也，花開應笑我，年少難覓。灞上長安，河邊渭水，都把韶華暗擲。何人碎璧。尚衰草連天，暮煙凝碧。怕說相思，撼楓喧夜寂。
朝中措
作者：王玉（宋）

楊花繞晝暖風多。晴雲點池波。戲數翠萍幾靨，零星未礙圓荷。軟人天氣，半如溽暑，半似清和。說與香篝縕火，酒痕梅卻衣羅。
菩薩蠻
作者：張桂（宋）

東風忽驟無人見。玉塘煙浪浮花片。步溼下香階。苔黏金鳳鞋。翠鬟愁不整。臨水閒窺影。摘得野薔薇。遊蜂相趁歸。
浣溪沙
作者：張桂（宋）

雨壓楊花路半乾。蜂遺花粉在闌干。牡丹開盡正春寒。懶品麼弦金雁並，瘦驚雙釧玉魚寬。新愁不放翠眉間。
瑞鶴仙
作者：張樞（宋）

捲簾人睡起。放燕子歸來，商量春事。風光又能幾。減芳菲、都在賣花聲裡。吟邊眼底。被嫩綠、移紅換紫。甚等閒、半委東風，半委小橋流水。還是。苔痕湔雨，竹影留雲，待晴猶未。蘭舟靜艤。西湖上、多少歌吹。粉蝶兒、守定落花不去，溼重尋香兩翅。怎知人、一點新愁，寸心萬里。
風入松
作者：張樞（宋）

春寒懶下碧雲樓。花事等閒休。紅綿溼透鞦韆索，記伴仙、曾倚嬌柔。重疊黃金約臂，玲瓏翠玉搔頭。薰爐誰熨暖衣篝。消遣酒醒愁。舊巢未著新來燕，任珠簾、不上瓊鉤。何處東風院宇，數聲揭調甘州。
南歌子
作者：張樞（宋）

柳戶朝雲溼，花窗午篆清。東風未放十分晴。留戀海棠顏色、過清明。壘潤棲新燕，籠深鎖舊鶯。琵琶可是不堪聽。無奈愁人把做、斷腸聲。
謁金門
作者：張樞（宋）

春夢怯。人靜玉閨平帖。睡起眉心端正貼。綽枝雙杏葉。重整金泥蹀躞。紅皺石榴裙褶。款步花陰尋蛺蝶。玉纖和粉捻。
慶宮春・高陽臺
作者：張樞（宋）

斜日明霞，殘虹分雨，軟風淺掠蘋波。聲冷瑤笙，情疏寶扇，酒醒無奈秋何。彩雲輕散，漫敲缺、銅壺浩歌。眉痕留怨，依約遠峰，學斂雙蛾。銀床露洗涼柯。屏掩香銷，忍掃裀羅。楚驛梅邊，吳江楓畔，庾郎從此愁多。草蛩喧砌，料催織、迴文鳳稜。相思遙夜，簾卷翠樓，月冷星河。
壺中天・念奴嬌
作者：張樞（宋）

雁橫迥碧，漸煙收極浦，漁唱催晚。臨水樓臺乘醉倚，雲引吟情閒遠。露腳飛涼，山眉鎖暝，玉宇冰奩滿。平波不動，桂華底印清淺。應是瓊斧修成，鉛霜搗就，舞霓裳曲遍。窈窕西窗誰弄影，紅冷芙蓉深苑。賦雪詞工，留雲歌斷，偏惹文簫怨。人歸鶴唳，翠簾十二空卷。
戀繡衾
作者：張樞（宋）

屏綃裛潤惹篆煙。小窗閒、人泥晝眠。正雪暖、荼䕷架，奈愁春、塵鎖雁弦。楊花做了香雲夢，化池萍、猶泛翠鈿。自不怨、東風老，怨東風、輕信杜鵑。
清平樂
作者：張樞（宋）

鳳樓人獨。飛盡羅心燭。夢繞屏山三十六。依約水西雲北。曉奩懶試脂鉛。一緺鸞髻微偏。
木蘭花慢
作者：張樞（宋）

歌塵凝燕壘，又軟語、在雕樑。記剪燭調絃，翻香校譜，學品伊涼。屏山夢雲正暖，放東風、卷雨入巫陽。金冷紅絛孔雀，翠間彩結鴛鴦。銀缸。焰冷小蘭房。夜悄怯更長。待採葉題詩，含情贈遠，煙水茫茫。春妍尚如舊否，料啼痕、暗裡浥紅妝。須覓流鶯寄語，為誰老卻劉郎。
惜花春起早
作者：張樞（宋）

瑣窗明。
失調名
作者：張樞（宋）

金谷移春，玉壺貯暖。
失調名
作者：張樞（宋）

擁石池臺，約花闌檻。
蘭陵王
作者：葉隆禮（宋）

大堤直。嫋嫋遊雲蘸碧。蘭舟上，曾記那回，拂粉塗黃弄春色。施顰託傾國。金縷尊前勸客。陽臺路，煙樹萬重，空有相思寄魚尺。飄零嘆萍跡。自懶展羅衾，羞對瑤席。折釵分鏡盟難食。看桃葉迎笑，柳枝垂結。萋萋芳草暗水驛。腸斷畫闌北。寒惻。淚痕積。想柱雁塵侵，籠羽聲寂。天涯流水情何極。悲沈約寬頻，馬融怨笛。那堪燈幌，聽夜雨，鎮暗滴。
水調歌頭
作者：家鉉翁（宋）

瀛臺居北界，覿面是重城。老龍蹲踞不動，潭影淨無塵。此地高陽勝處，天付仙翁為主，那肯借閒人。暫掛西堂錫，仍同旦過賓。六年裡，五遷舍，得比鄰。儒館豆籩於粲，弦誦有遺音。甚喜黃冠為侶，更得青衿來伴，應不嘆飄零。夜宿東華榻，朝餐泮水芹。
念奴嬌
作者：家鉉翁（宋）

神仙何處，人盡道、我州三神之一。為問何年飛到此，拔地倚天無跡。縹緲瓊宮，溟茫朱戶，不與塵寰隔。翩然鶴下，時傳雲外訊息。露冷風清夜闌，夢高人過我，歡如疇昔。道骨仙風誰得似，談笑雲生几席。共踏銀虯，迫隨絳節，恍遇群仙集。雲韶九奏，不類人間金石。
念奴嬌
作者：家鉉翁（宋）

南來數騎，問征塵、正是江頭風惡。耿耿孤忠磨不盡，惟有老天知得。短棹浮淮。輕氈渡漢，回首觚稜泣。緘書欲上，驚傳天外清蹕。路人指示荒臺，昔漢家使者，曾留行跡。我節君袍雪樣明，俯仰都無愧色。送子先歸，慈顏未老，三徑有餘樂。逢人問我，為說肝腸如昨。
清平樂
作者：石正倫（宋）

香搖穗碧。梅巧紅酥滴。雲涴寶釵蟬墜翼。嬌小爭禁酒力。繡窗芳思遲遲。無端又斂雙眉。貪把蘭亭學字，一冬忘了彈棋。
綺寮怨
作者：石正倫（宋）

綠野春濃停騎，暖風飄醉襟。漸觸目、景物悽悲，花無語、曲徑沈沈。重簷繚垣靜鎖，丹青暗、斷軸塵半侵。嘆絳紗、玉臂封時，何期掩、夜泉流恨深。已矣霜凋蕙心。蘭昌舊事，雲容好信難尋。佇立孤吟。怕鳳履、有遺音。今宵佩環奏月，知倦客、若登臨。驚飛翠禽。松杉弄碎影、晴又陰。
漁家傲
作者：石正倫（宋）

春入桃腮生嫵媚。妝成日日行雲意。貪聽新聲翻歇指。工尺字。窗前自品瓊簫試。玉碾鸞釵珠結桂。金泥絡縫乾紅袂。從把畫圖誇絕世。金蓮地。六朝未識雙鴛細。
霓裳中序第一
作者：石正倫（宋）

憑高快醉目。翠拂遙峰相對簇。千丈漣漪瀉谷。愛溶漾墜紅，染波芬馥。何人笑掬。想溫泉、初卸綃縠。春風蕩，六宮麗質，那日賜湯沐。雙浴。繡鳧飄逐。恍記展、江南數幅。而今鬢邊漸鵠。阮洞音稀，懶訪仙躅。系船橋畔宿。聽靜夜、泠泠奏曲。長安遠，渭流香膩，暗憶晚鬟綠。
寶鼎現
作者：陳著（宋）

玉宸凝眷。要得培□，神皋根本。天賦與、經綸好手，門外紅塵談笑遣。任草色、遍空庭交翠，月往風來自便。但紙帳、時供小憩，長理燈窗公案。五行俱下流光電。筆如神、毫髮都見。是則是、霜嚴雪勁，到底春風生意滿。喚得應、雨和晴恰好，旗舞粳艘百萬。更社鼠城狐掃影，雁鶩驚人避箭。最是滿腹精神，擔負處、渾身皆膽。又誰知、條理元在，規模裡面。天下事、又何難辦。待副蒼生願。渺宇宙、多少關心，留取功名久遠。
真珠簾
作者：陳著（宋）

綸巾古貌塵寰表。風流處、別是英雄才調。胸次著乾坤，觸景皆詩料。金碧樓臺新築就，傍翠麓、旋添花草。仙棹。更逍遙來訪，十洲三島。遮眼富貴人多，算如公有子，人間應少。看膝下功名，共月林清皎。象簡緋袍親侍策，且勝賞、先春獨笑。都道。館中書就養，雲翹偕老。
大酺
作者：陳著（宋）

把雪冰心，鈞韶手，飛上青雲時早。紅塵難染著，十年前曾坐，鳳池鰲島。暈錦鏘環，重金壓帶，相去能爭多少。從容何心問，到如今都領，繡春花草。算耐處光陰，淡中滋味，世人那曉。箋天新有稿。要歸去、盤礴山陰道。便整頓、隨琴霜鶴，帶石秋蘭，約松喬、倚風清嘯。爭奈俞音杳。明月棹、又還停了。但珍重、經綸料。時來須做，休管急流人笑。功名盡遲盡好。
大酺
作者：陳著（宋）

問大江東，長淮上，緣分如何修到。輕裘還熟局，第三番又是，五年春了。菜飯工夫，露香心事，惟靠天公分曉。林泉琴書夢，算飛箋覓去，不知多少。奈雅意難酬，又還留住，口銜新詔。都無他嗜好。玉麟靜、公事供談笑。滿眼是、風花飄忽，惟有長松，雪霜裡、插天蒼老。休憶家山好。安樂處、便成蓬島。正春雨、秧疇飽。邊城如畫，處處綠楊芳草。青溪不妨寄傲。
大酺
作者：陳著（宋）

自有乾坤，扶人極，宗主須還人物。今為何時節，滿紅塵富貴，絮花飄忽。抵障狂瀾，提攜正印，一柱天擎突兀。平生分明處，是從容處□，不差毫髮。把朝市山林，一般看了，無邊風月。深衣清到骨。紫樞府、誰信曾簪笏。炊脫粟、黃雞白酒，補菊栽梅，碧溪繞、竹籬茅屋。無限輕描貌。都說道、詔書催發。想回首、招黃鵠。微微自笑，惟有赤松衣缽。相陪對門石佛。
沁園春
作者：陳著（宋）

瀟灑書齋，香清縷直，燈冷暈圓。忽驚窗鳴瓦，霰如篩下，裁冰翦玉，片似花鮮。深怕妨梅，也愁折竹，才作還休亦偶然。更深也，漫題窗記瑞，詩思綿綿。聞君禮佛日千。浪說道繁華不值錢。想鴛衾底下，都將命乞，蒲龕裡畔，未必心安。兜率天宮，清涼境界，總是由心不是緣。雪山上，自有人坐了，不到君邊。
沁園春
作者：陳著（宋）

出禁城西，湖光自別，喚醒兩瞳。有畫橋幾處，通人南北，綠堤十里，分水西東。問柳旗亭，簇山梵所，空翠煙飛半淡濃。偏奇處，看笙歌千舫，泛綺羅宮。從容。莫問城中。是則是繁華九市通。奈一番雨過，沾衣泥黑，三竿日上，撲面塵紅。那壁喧器，這邊清麗，咫尺中間敻不同。休歸去，便艤舟荷外，夢月眠風。
沁園春
作者：陳著（宋）

瀟灑綸巾，風流野服，紅塵外身。向南窗聽雨，瀾翻墨客，北亭戀月，筆走詩神。倚竹聽琴，逢花倒磕，更得放晴遊冠春。清閒好，算東洲人物，難得如君。華堂瑞氣如雲。西風到簾帷才一分。喜星橋鵲語，佳傳依舊，緱山鶴舞，仙樣翻新。簫玉香中，燭花影裡，聽取捧觴低祝人。千千歲，看功名事業，都在兒孫。
沁園春
作者：陳著（宋）

月旦評中，有如公者，更誰與儔。看紛紛仁意，春風和氣，堂堂義事，砥柱中流。已重物輕，身窮道泰，卻占人間第一籌。回頭笑，彼紛紛名利，過影浮漚。夷猶。庭戶清幽。算此境神仙別一洲。但燒香掛畫，呼童掃地，對山揖水，共客登樓。付與兒孫，只將方寸，此外無求百不憂。宜多壽，自今開八帙，到八千秋。
沁園春
作者：陳著（宋）

小枕屏兒，面兒素淨，吾自愛之。向春晴欲曉，低斜半展，夜寒如水，屈曲深圍。消得題詩，不須作畫，瀟灑風流未易涯。人間世，但此身安處，是十分奇。笑他富貴家兒。這長物何為著意□。便綺羅六扇，何如玉潔，丹青萬狀，都是錢痴。假託伊來，遮闌便了，免得驚風侵夢時。何須泥，要物常隨我，不物之隨。
沁園春
作者：陳著（宋）

運在東南，溫厚氣鍾，吾葺芷翁。羨檠窗學問，迂齋正印，玉堂詞翰，攻愧流風。制勝樞庭，參謀政府，一片平心扶大中。黃扉近，卻翻然東顧，歸宴方蓬。潘輿日奉從容。全勝□貂蟬趨漢宮。如名山鎮靜，出雲相望，大川渟蓄，有水皆宗。吾道胚腪，諸賢命脈，陰受春風和氣濃。宜多壽，與瑤圖同慶，綠竹歌公。
沁園春
作者：陳著（宋）

吾竹窗兄，吾能評者，只將竹看。是丹山佳氣，胚腪茂直，嵩溪潤脈，滋養清堅。雪虐霜凌，風饕雨惡，撼頓侵欺今幾年。元無損，這虛心實節，卻自依然。人間。輸此君賢。可曾向紅塵裡著鞭。稱翩翩侶鳳，舞依翡翠，昂昂雛鶴，立倚琅玕。動處非情，靜中自韻，全得生來瀟灑天。須長在，在月窗窗北，石澗東邊。
沁園春
作者：陳著（宋）

吾菊坡兄，細觀花□，元來一般。是鄮山佳氣，胚腪長茂，鄞江潤脈，滋養清妍。移傍雲霄，濃沾雨露，曾亞百花頭上班。誰知道，待芬香透了，收斂東邊。笑他紅紫紛然。算眼底何曾長久看。這秋芳自韻，不爭春豔，霜根難老，偏耐風寒。佔得清名，尊為壽客，晚節誰能如此全。千千歲，把黃金正色，照映人間。
水龍吟
作者：陳著（宋）

玉麟堂上神仙，算來便合歸廊廟。天教且住，堂堂裘帶，舒舒旗纛。一笑談中，遍江淮上，太平花草。待金甌揭了，黃扉坐處，祗依此、規模好。恰似虹流節後，慶生申、佳期還到。乾坤開泰，君臣相遇，機緣恁巧。誰信蒼生，舉頭凝望，鋒車催召。向蕪湖，更有無言桃李，顧春風早。
水龍吟
作者：陳著（宋）

玉鰲頭上蓬萊，十分好處饒松壑。無邊風月，陰陰喬木，重重華萼。秋水門庭，淡交簪履，隨宜斟酌。向西風回首，雙旌縹緲，從天下、招琴鶴。是則陽春有腳。被金華、洞天留著。相傳好語，新來初見，分明鼓角。田裡相安，褲襦歌了，卻來持橐。稱年年，橘綠橙黃時節，與松喬約。
瑞鶴仙
作者：陳著（宋）

雲無心出岫。遊戲間、聲名掀揭宇宙。紅塵事看透。任高官惟有，鶴隨詩瘦。溪山如繡。小軒亭、篘新話舊。想時時，夢到家林，但未有歸時候。知否。分明世界，多少經綸，莫輕回首。平生抱負。金鑾殿，有新奏。便相扶君相，從頭做去，他又誰能出手。看明年、此日傳宣，賜酴醿酒。
摸魚兒
作者：陳著（宋）

碧油幢、一開藩後，便思量早歸去。工夫著緊新城好，風月萬家笙鼓。遊宴處。要管領春光，補種花無數。何須更駐。只畫了瀟湘，扁舟徑發，揮手謝南楚。江帆卸、撐入清溪綠樹。家山三兩程路。安排小馬隨猿鶴，勾引詩朋酒侶。瀟灑處。是則是初心，只恐難留駐。忙須著句。把泉石煙霞，平章一遍，回首鳳綸舞。
洞仙歌
作者：陳著（宋）

冰肌玉骨，自清涼無汗。雲影鬅鬙翠山遠。顫金蓮緩步，手託珠簾，風微透，扇底荷花香滿。歸簷雙飛燕，流盼消凝，微帶羞紅上嬌面。又還黃昏近，一片閒情，天涯去、雲也遮闌不斷。回首處、沈思夢時曾，對十二屏山，怕拈秦阮。
洞仙歌
作者：陳著（宋）

冰肌玉骨，自清涼無汗，午夢醒來盼嬌滿。扇輕拈又放，淺炷蘭薰，微笑處、吹著菸絲散亂。涼亭還獨步，曾是憑闌，攜手心盟指雲漢。碧雲斜陽外，信有如今，音書杳、寸腸千轉。漫佇立、無言對荷花，看轉眼秋風，翠移紅換。
念奴嬌
作者：陳著（宋）

洛陽地脈，是誰人、縮到海涯天角。綠樹成陰芳霧底，得見當年臺閣。園杏貴客，海棠姬侍，擁入青油幕。人間那有，風流天上標格。如困如懶如羞，夜來應夢入，西瑤仙宅。為你閒風輕過去，□□不教妨卻。嬌不能行，笑還無語，惟把香狼藉。花花聽取，年年無負春約。
念奴嬌
作者：陳著（宋）

輕衫短旆，幾年來、遊遍江南江北。擾擾浮生爭富貴，金碧樓臺滿目。廈屋千間，夜床八尺，此理誰能燭。翩然歸去，家山是事都足。笑指舊隱逍遙，分猿鶴地，雲頂栽花竹。乘興生涯隨處好，卜市心□新築。山色窺簾，杏陰依戶，門外從塵俗。朱顏雪鬢，清閒十二分福。
念奴嬌
作者：陳著（宋）

暑天向晚，最相宜、一簇涼生新竹。瀟灑軒窗還此景，此景真非凡俗。猿鶴相隨，煙霞自在，與我交情熟。人生如夢，箇中堪把心卜。休嘆烏兔如飛，功名富貴，有分終須足。不管他非非是是，不管他榮和辱。淨幾明窗，殘編斷簡，且恁閒勞碌。流螢過去，文章如在吾目。
念奴嬌
作者：陳著（宋）

緊頭上立，問如何、猶向清溪盤礴。應為春防須熟局，且借輕裘彈壓。野聚晴炊，煙波暖唱，盡出江南北。從容歸袞，三年功滿棋柝。真個福比南山，誰無富貴，無此團圞樂。錦瑟瑤琴清對處，青紫諸郎參錯。楚楚孫枝，溫溫婿玉，簾幕歡聲拍。摳衣小子，壽公也趁龜鶴。
滿江紅
作者：陳著（宋）

落枕鴻聲，龍山夢、驀然驚覺。還堪喜、木樨香底，鵲聲翻曉。弄雨未成霜意懶，望寒先怯山容老。最難逢、無一點西風，驚烏帽。竹葉酒，傾杯小。橙齏鱠，銀盆好。稱良辰歡宴，及今年少。須信從來黃菊壽，未應便放青霜惱。但看花、日日是重陽，金尊倒。
滿江紅
作者：陳著（宋）

越水稽山，清明氣、鍾為人極。彯纓早、□中學問，從頭施設。不受塵來霜壁立，常生意處春流活。與世間、別是一規模，師夔契。仙島上，分風月。蒼梧下，懷冰雪。更雙親猶是，朱顏時節。燻業要從青鬢上，乾坤如許丹山折。看鳳銜、芝詔下層霄，朝金闕。
滿江紅
作者：陳著（宋）

修茂堂深，芳塵滿、沈煙一朵。簾半卷，好風催曉，晴光才破。新潤頓教萱草鬯，輕寒未放酴醿過。稱魚軒、容與壽如山，群仙賀。琴幃底，聲調和。庭階下，兒孫大。喜新來咿喔，又還添個。總是人生如意處，休將時事關眉鎖。趁鶯花、時節綺羅筵，年年作。
燭影搖紅
作者：陳著（宋）

風月堂中，畫屏不動香猊吐。珠翹環擁蕊宮仙，雙鬢青如許。相對童顏壽侶。看庭前、緋袍拜舞。十洲三島，柳探春時，梅欺雪處。甲子花周，自從今日重新數。碧瑤杯重翠濤深，笑領飛瓊語。此去華筵喜聚。聽傳宣、雲間紫府。萬分如意，鳳詔便蕃，香軒容與。
水調歌頭
作者：陳著（宋）

風骨最魁岸，宇宙更寬平。□人皆道，天上南極壽星精。隨意後園花木，滿眼家山松竹，儘可適平生。門外底須問，好佔菊軒清。聽鄉評，義方訓，莫如兄。元方既玉就□，更要季方成。不使塵勞頓挫，他日功名入手，當不負椿庭。不見竇諫議，教子有餘榮。
水調歌頭
作者：陳著（宋）

身到紫樞府，一蹴鳳池間。何妨到頭富貴，卻自戀家山。多少名韁利鎖，塵滿霜髯雪鬢，役役不知還。桃李競春事，坡菊自清閒。綠楊邊，門徑小，似僧關。吟情飲興相將，二十載優閒。無限功名事業，分付兒孫縱靶，青鏡盡朱顏。一語勸公酒，天下達尊三。
千秋歲
作者：陳著（宋）

燕前鶯底。一日春猶在。香霧曉，祥雲霽。煙交槐影重，風約花塵卸。當此際。桃源不是人間世。彩袖環庭砌。華裾紛珂佩。歡聲洽，童顏醉。金丹功已到，綠髮生須再。簫鼓沸。飛瓊來祝千千歲。
踏莎行
作者：陳著（宋）

杏苑長春，椿姿耐老。畫堂琴幌融融調。生涯分付寧馨兒，西園手種閒花草。露浴明河，風浮素顥。桂花著蕊今年早。佳佔端的在孫枝，明年壽席唲嘔笑。
鵲橋仙
作者：陳著（宋）

雲南鍾秀，間生人望。底事未成美況。當知大器大成時，更莫嘆、賢關難上。前程分定，算來無妄。命達時終不放。且須寄語甲科人，斷不下、一籌中榜。
一翦梅
作者：陳著（宋）

記得兒時識景年。翕忽光陰，二十餘年。梅邊聚首又三年。結得因緣。五百來年。把酒君前欲問年。笑指松椿，當是同年。願從今後八千年。長似今年。長似今年。
惜分飛
作者：陳著（宋）

築壘愁城書一紙。雁雁兒將不起。好去西風裡。到家分付眉顰底。落日闌干羞獨倚。十里江山萬里。容易成憔悴。惟歸來是歸來是。
西江月
作者：陳著（宋）

寶瑟屏金深深處，斑衣簫玉香中。人生二美古難逢。杏苑今朝喜共。一霎豆花新雨，半簾梧葉清風。年年此景綠尊同。笑指南山稱頌。
西江月
作者：陳著（宋）

簫玉和鳴雲裡，綵衣娛舞風前。好從龜鶴問長年。看取蟠桃結遍。事業都隨今定，兒孫也靠心傳。隱耕窗下腹便便。相去神仙不遠。
西江月
作者：陳著（宋）

當此朱炎火日，恨無玉骨冰肌。問來思欲動涼颸。寶箑荷君相遺。如鐵又添顏甲，報瓊難續聲詩。願言長在奉揚時。似恁團圞到底。
小重山
作者：陳著（宋）

松是交朋竹是鄰。橫枝臨水瘦，月黃昏。衝寒香入嶺頭雲。清到底，人共一般清。好句更無痕。門前無俗客，不須扃。暫將騷致答花神。從此去，題動玉堂春。
柳梢青
作者：陳著（宋）

淡淡新妝，盈盈嬌態，誰道荷花。料想香肌，不禁畏日，翠蓋兒遮。我來勝賞高歌。故斂著、芳心為何。莫是伊花，恨餘來晚，欲媚晨霞。
柳梢青
作者：陳著（宋）

縹緲瑤城。客情春小，本分寒輕。霞佩雲裾，步聯西母，笑倚飛瓊。那堪四美都並。喜氣與、祥雲共生。自在風流，融融簫玉，楚楚蘭馨。
霜天曉角
作者：陳著（宋）

江寒雁咽。短棹還催發。曾是玉堂仙伯，相別處、滿篷雪。此別。那堪說。溯風空淚血。惟有梅花依舊，香不斷、夜來月。
卜算子
作者：陳著（宋）

一自夢盧頭，應學乘裴蹇。元是都門向上人，大用何嫌晚。三歲事非遙，三捷功非遠。管取微生共此榮，聯步雲程穩。
卜算子
作者：陳著（宋）

雨逗一分寒，未放晴光透。綺席春風十分，暢飲長春酒。花氣漸薰簾，佳致歸詩手。的是詩中陸地仙，左挹浮丘袖。
卜算子
作者：陳著（宋）

風急雁聲高，露冷蛩吟切。枕剩衾寒不耐煩，長是傷離別。望得眼兒穿，巴得心頭熱。且喜重陽節又來，黃菊花先發。
減字木蘭花
作者：陳著（宋）

浮萍蹤跡。又作南東□□客。不奈秋陽。一似朱明赫赫光。驚雷叱雨。料是阿香憐逆旅。好個涼天。稱我前程步步便。
減字木蘭花
作者：陳著（宋）

夜帆初上。準擬今朝過越上。及到今朝。卻被西風挫一潮。丈亭一處。要得縱觀贏得住。行止皆天。誰道人生客路難。
如夢令
作者：陳著（宋）

家在明山南住。身在明山西路。回首碧雲端，自笑不如飛鶩。飛去。飛去。飛入明山深處。
如夢令
作者：陳著（宋）

晚泊江灣平處。楚楚蘋花自舞。風翦雨絲輕，江上潮生船去。看取。看取。溼櫓不驚鷗鷺。
搗練子
作者：陳著（宋）

花影亂，曉窗明。鶯弄春笙柳外聲。和夢捲簾飛絮入，牡丹無語正盈盈。
鷓鴣天
作者：陳著（宋）

看了山中薜荔衣。手將安石種分移。花鮮絢日猩紅妒，葉密乘風翠羽飛。新結子，綠垂枝。老來眼底轉多宜。牙齒不入甜時樣，醋醋何妨薦酒卮。
念奴嬌
作者：陳著（宋）

翠雲弄曉，芰荷香、微透涼颸簾箔。彩袂蹁躚歡舞處，勾引銜桃雙鶴。驟馬風前，奔鯨浪裡，獨有壺天樂。如何不醉，放教杯量寬著。消得壽八千春，百分才一，更童顏如渥。聽取飛瓊含笑道，堪學孩兒書額。舄令驂鳧，瑤仙跨鳳，喜聚家人醵。心香遙上，也隨風過蓬弱。
摸魚兒
作者：陳著（宋）

竹洲西、有人如玉，南柯一覺歸早。青山綠水亭軒舊，猶有未荒花草。誰通道。又自愛湖光，買屋三間小。都無長好。但鳳躍雄文，蠅書小楷，轉老轉奇妙。人間世，如許年高是少。浮生惟有閒好。回頭翻訝磻溪叟，輕把一絲拋了。涼新到。記當日天香，露浴如今老。瑤卮壽曉。稱酒到眉間，醺醺醉也，兒女滿前笑。
慶春澤
作者：陳著（宋）

翔鳳闌干，啼鵑院宇，相逢似夢才醒。誰道無情，飛紅舞翠歡迎。青春綠髮花前飲，醉自歌、記那時曾。到如今，心事淒涼，怕說芳盟。追思艮嶽歸來後，穩依山護得，雨翮風翎。燕燕鶯鶯，從他巧舌饒聲。翩翩一種天然豔，笑向人、不與春爭。羨花花，好歲寒交，有臥雲亭。
慶春澤
作者：陳著（宋）

春困時光，風流昨夢，逢花便自醒醒。回首宣和，宮鶯掖燕相迎。歸來只戀春山好，到上林、枉是親曾。又誰知，自有蟠松，相與論盟。闌干可是妨飛去，怕驚塵涴卻，翠羽紅翎。舞態亭亭，渾疑暗折韶聲。忺人眼處還看破，道鳳來、難與真爭。醉扶歸，但見啼鵑，怨夕陽亭。
水龍吟
作者：陳著（宋）

蓬萊風月神仙，卻來平地為霖雨。乾坤清了，如今多是，退行一步。寸寸歸心，輕軒娛侍，竹溪花圃。奈君王眷眷，蒼生戀戀，那肯放、錢塘渡。天也知公此意，問昇平、要抽身去。把些夏潦，和些秋哨，輕輕綴住。一轉移來，元勳力量，他誰堪付。待汾陽、了卻中書，別又商量出處。
真珠簾
作者：陳著（宋）

魚軒富貴人間少。那堪更、有子雍容廊廟。袞繡當斑衣，轉色難心小。手把乾坤重整頓，略□□、微生一笑。分曉。是慈闈心事，如今著到。簾幕早是寒生，又橙黃近也，菊花香了。已勸九霞觴，春意濃於酒。玉帶金魚歡舞處，更捷騎、紅塵峽□。知否。這花添錦上，年年重九。
寶鼎現
作者：陳著（宋）

著林仙叟，夢境炊得，才香還覺。回首渺，觚稜何處，雲與商量浮計小。矮矮屋、半弓來閒地，也著三花兩草。沸眼底、鞭風笠雨，不滿茶邊一笑。壽骨奇聳神清峭。散人裝、遊戲塵表。簾晝永、長留雅伴，吟唾寬飛瀟灑料。最好是、瑟和琴同調，眉裡相看耐老。更綠草、孫枝可意，譜得家傳較早。爭指畫額兒兒，歡祝處、荷薰吹曉。記蘭湯初試，當日風光又到。拚醵飲、任金尊倒。醉把羲娥傲。算萬事、都是空花，雪柏霜松鎮好。
寶鼎現
作者：陳著（宋）

問今何日，舊也曾尾，東風鵷鷺。回首念，家山桃李，歸去來兮聞早賦。夢境裡、盡何妨疏散，時趁鶯晴信步。是則是、清閒自好，一點心猶懷古。記得平世痴兒女。自燈宵、遊了三五。還次第、湖邊去也，寒食清明炊未住。是處處、是丹青圖畫，隨意狂歌醉舞。奈驀被、煙花浪手，一擲殘陽孤注。須信樂極悲來，誰道是、曾歌瓊樹。夕陽亭遺涴，翻得江濤似許。忍望著、□天津路。最是鵑啼苦。算世事、消把春看，還有落花飛絮。
真珠簾
作者：陳著（宋）

如梅在壑清標格。襟懷好、又是融融春拍。鴛夢早驚飛，慣一窗岑寂。譜曲裁詩心自在，任雪月、風花需索。奇特。問生涯卻道，浮雲如得。回首門外黃塵，算何如、穩佔溪光山色。八百歲為期，卻十分才一。弟自高歌兒自舞，簇小小、榴花筵席。真率。鎮無妨歡醉，年年今日。
真珠簾
作者：陳著（宋）

青雲玉樹南薰扇。京華地、別是瀟湘圖展。茉莉芰荷香，拍滿笙簫院。雪藕盈盈歌嫋處，早已帶、秋聲悽怨。堪嘆。把時光輕靠，冰山一片。從古幻境如輪，問銅駝、應是多番曾見。誰把笛吹涼，總是腔新換。水枕風船空入夢，但極目、波流雲遠。消黯。更華林蟬咽，系人腸斷。
真珠簾
作者：陳著（宋）

閒居是念隨雲散。琴簾底、卻自平生心滿。百二十年期，笑道今才半。一味齏鹽清得瘦，婉娩似、梅花香晚。相伴。老霜松寧耐，溪山寒慣。探借十日前春，小杯盤、也做壽筵模範。繞膝舞斑衣，有酒從他勸。但任真來渾是處，夢不到、笙歌瑤燕。雙健。任旁人播盡，風流眉案。
金盞子
作者：陳著（宋）

眼底時光，奈老來、如何奈得秋何。黃葉最多情，天分付、涼意一聲先做。是處著露莎蛩，也酸吟相和。新雁想，飛到故都徘徊，未忍輕過。往事是堪唾。紅棗信、烽折盡任他。湖山桂香自好，笙歌舫、沈沈醉也誰拖。可憐瘦月淒涼，把興亡看破。如今□，但留下滿城□，西風悲些。
玉漏遲
作者：陳著（宋）

故都冬亦好。風光可是，人間曾有。問雪樓臺，肉陣不教寒透。妙手攙春弄巧，喚得應、千花如繡。燈市酒。笙歌鎮似，元宵時候。見說是事都新，但破凍潮聲，去來依舊。老夢無情，不到六橋風柳。回首孤山好景，倩人問、梅花安否。應自瘦。雪霜可能僝僽。
沁園春
作者：陳著（宋）

天蓋西傾，地軸東翻，兩年以來。那關中形勢，已歸勃勃，江南人馬，都是回回。咄咄書空，棲棲問路，歲晚山空風雪催。如何得，與渾家踏遍，雪頂巖隈。誰知有客敲推。把世變心煩都說開。道嚴霜不殺，不成葭葦，冱寒慣耐，方是松梅。萬事過前，一場夢裡，分付茅柴三兩杯。猶痴望，有太平時節，遊戲春臺。
沁園春
作者：陳著（宋）

旗蓋運遷，衣冠事乖，豈非命來。自黃粱枕覺，分明看破，翠蓬舟近，及早抽回。誰料山深，也同鼎沸，步步危機忙裡催。愁無奈，過青山萬疊，碧水千隈。此愁何計能推。算何日天教眉鎖開。記六橋花舫，晴邊訪柳，孤山草酌，雪後評梅。回首西湖，傷心前事，覆水如何收上杯。東風好，問如今吹入，誰處樓臺。
沁園春
作者：陳著（宋）

人生功名，在醉夢中，早須掉頭。自南宮一券，塵泥偶脫，前程雙轂，日月如流。蕙帳真盟，菜羹餘味，江上歸舟誰得留。誰知道，有邵平瓜圃，何日封侯。天天又不人由。奈危世山林也有憂。況青崗不助，晉家風鶴，黑雲直卷，吳分星牛。分寸殘生，萬千魔障，他事如今都罷休。關心處，是離離禾黍，故國宗周。
沁園春
作者：陳著（宋）

無價韶華，一笑相酬，青錢似苔。奈東風輕劣，催紅雨去，西園次第，放綠陰回。老後時光，眉間心事，恰似怕酸人著梅。須知道，有誰能百歲，日日開懷。從教世變輪推。也莫問人間春去來。看淵明歸了，有形誰役，少陵醉裡，無悶堪排。貧賊何妨，風流自別，不是沈沈濁世杯。層霄上，與大鵬盤礴，下視浮埃。
沁園春
作者：陳著（宋）

人生幾何，如何不自，珍重此生。向蠹殘字上，甘心拋擲，蝸尖爭處，著意丁寧。箭過時光，劍炊世界，誰帶經鋤誰筆耕。分明似，滿一鍋湯沸，無處清□。輸兄。練得閒成。□無辱無憂懼驚。但菜羹糲飯，不求他味，芒鞋竹杖，足暢幽情。八十年來，萬千看破，胸次春風秋月明。梅花帳，稱困眠醒起，無打門聲。
沁園春
作者：陳著（宋）

信書成痴，捱到如今，無生可謀。奈渾家夢飯，谷難虛貸，長年斷肉，菜亦慳搜。風雨瀟瀟，江山落落，死又還生春復秋。八十歲，是這般多活，堪吊堪羞。休休。盍自回頭。要鐵漢須從窮處求。那袁安閉戶，恬然僵臥，少陵任婦，長是貧愁。一等清風，千年佳話，蟻蚋看他金谷樓。是是是，笑出門天闊，一片雲浮。
水龍吟
作者：陳著（宋）

好花天也多慳，放遲留做殘春主。豐肌弱骨，晴嬌無奈，新妝相妒。翠幕高張，玉闌低護，怕驚風雨。記年時、多少詩朋酒伴，逢花醉、簪花舞。那料無情光景，到如今、水流雲去。殘枝剩葉，依依如夢，不堪相覷。心事誰知，杜鵑饒舌，自能分訴。日西斜，菸草悽悽，望斷洛陽何處。
水龍吟
作者：陳著（宋）

百花開遍園林，又春歸也誰為主。深黃淺紫，嬌紅膩白，他誰能妒。似不勝情，醉歸花月，夢迴雲雨。又豐肌、恰被東風搖動，盈盈底、霓裳舞。世事紛紛無據。與楊花、飛來飛去。當年斗大，知他多少，蜂窺蝶覷。金谷春移，玉華人散，此愁難訴。漫尋思，承詔沈香亭上，倚闌干處。
水龍吟
作者：陳著（宋）

杜鵑啼正忙時，半風半雨春慳霽。酴醿未過，櫻甜初熟，梅酸微試。一種紅芳，九苞真色，舞窗翻砌。自仙樊去後，無人題鳳，闌干外、成孤媚。誰信陽春妙手，錦雲機、新番裁製。東君冷看，如何描摸，天然豔美。渾欲乘風，又如羞日，做雙飛體。佇驂鸞，稱得花前弄玉，與吟簫婿。
瑞鶴仙
作者：陳著（宋）

對南山翠峭。幾百年、銀青門第轉好。梅花弄春小。向重簾暖處，華筵開早。斑衣簇繞。舞香雲、鬨堂頌禱。穩生涯、都自心田，自有老天堪靠。應道。□□□□，樂事難逢，可輕過了。鱸肥蟹健，桑落酒、釀來妙。稱瑤卮爭勸，襟懷寬放，一點塵囂不到。但從今、家慶年年，醉鄉里笑。
洞仙歌
作者：陳著（宋）

清溪帶竹，竹外山光抱。新築渾如圖畫了。稱閒心、管領昨夜天風，吹送□，端的琅音恰到。誰知青雲上，鸞鳳翱翔，曾把功名試多少。到如今夢覺，佩著飛霞，渾家問、玉芝瑤草。試冷看、重門外如何，恁得似，壺中羽衣塵表。
賀新郎
作者：陳著（宋）

北馬飛江過。畫圖中、花城柳郭，萬摧千挫。羌管直驚猿鶴夢，愁得千山翠鎖。有多少、風餐雨臥。回首西湖空濺淚，醉沈沈、輕擲金甌破。平地浪，如何嚲。君家志氣從來大。舞藍袍、牽絲幕外，肯饒他個。誰料腥埃妨闊步，孤瘦依然故我。待天有情時須可。且佔雪溪清絕處，看精神、全是梅花做。嫌暖飽，耐寒餓。
念奴嬌
作者：陳著（宋）

曉村深處，記當年、輕被東風吹別。重得相看春雨屋，心事從頭細說。深院燈寒，流蘇帳暖，曾夢梅花月。如今何在，消凝分付啼鴂。亭館飛入腥煙，殘香惟有，數朵酴醿雪。舊燕尋巢來又去，也覺雙飛聲咽。泛梗生涯，空花世界，且做杯中活。可人蘭玉，風光還有時節。
念奴嬌
作者：陳著（宋）

百年光景，算山中、多佔人間分數。一片清風梅是主，彈壓粗花俗樹。小小魚池，深深鶯谷，曲曲香雲路。堪詩堪畫，是天分付閒處。聞要跨鶴西遊，家林自好，且何妨留駐。趁取酴醿新煮酒，燒筍煎花為具。萬事皆空，千金一刻，底用閒愁苦。無情杜宇，笑他催我歸去。
念奴嬌
作者：陳著（宋）

雨簾高卷，見榴花、應怪風流人老。是則年年佳節在，無奈閒心悄悄。巧扇風輕，香羅雪溼，夢裡曾看了。如今溪上，歡盟分付年少。偏是眉好相宜，呼兒扶著，把菖蒲迎笑。說道浮生饒百歲，能有時光多少。幸自清貧，何妨樂趣，譜入瑤琴調。杯杯酒滿，這般滋味誰曉。
綺羅香
作者：陳著（宋）

障暑稠陰，梳涼細縷，□□□□□□。露腋玲瓏，多少鬧中幽趣。斷又續、可是無情，□相送、短長亭路。記春風、曾著鶯啼，便嬌那得嫋如許。知音人自暗省，凝睇青雲影裡，黃昏猶佇。一部笙𥱧，消得翠腰供舞。堪對景、翻入新妝，鬢影低、襯教眉嫵。試回頭、舊日章臺，怕聽聲咽處。
綺羅香
作者：陳著（宋）

嫋入風腔，清含露脈，聲在絲絲煙碧。破暑吹涼，天付弄嬌雙腋。似戀戀、舞翠纖腰，斷還續、忍相離拆。最歡時、微雨初晴，夕陽猶溼淡雲隔。新來多少愴感，心怕無情過馬，攀條驚著。夢裡妝臺，休說聽來曾昨。凝佇漫、番節笙音，暗自將、玉闌輕拍。問誰能、喚起陶潛，醉翁同賦卻。
綺羅香
作者：陳著（宋）

霽曉樓臺，斜陽渡口，涼腋新聲初到。占斷清陰，隨意自成宮調。看取次、顫引薰風，想無奈、露餐清飽。有時如、柔嫋𥱧絲，忽如笙咽轉嬌妙。誰知憂怨極處，輕把宮妝蛻了，飛吟枝杪。耳畔如今，悽感又添多少。愁緒正、縈繞妝臺，怎更禁、被他相惱。送殘音、立盡黃昏，月明深院悄。
滿江紅
作者：陳著（宋）

夢裡京華，忽聽得、庭花遺曲。到醒來、愁滿東風山屋。春事已非空結綺，曉班無分隨群玉。想天涯、淪落杜秋娘，攢眉綠。誰能顧，荒蕪菊。誰能問，平安竹。任時光流轉，都成虛辱。無可奈何天地隘，只饒走得溪山足。但逢人、相問麥青青，何時熟。
燭影搖紅
作者：陳著（宋）

吾菊山翁，鶴驂來自蓬雲界。平鋪心地有天知，楚楚生蘭茝。膝下青衫舞拜。更參差、斑衣戲隊。清閒無事，門外從他，驚塵飛隘。壽八千年，百分才一朱顏耐。何妨長主翠嵩春，酒約詩盟在。家慶堂前歡會。領霞卮、醺紅淺帶。是人說道，真呂先生，風流瀟灑。
燭影搖紅
作者：陳著（宋）

瀟灑琴簾，月燈歸後新諧好。青雲香裡共清風，消得金花誥。爭奈天顛地倒。好光陰、都驚散了。更聽人說，七七年時，多多煩惱。捱到如今，信知空掛閒懷抱。天於負處最饒人，顰也翻成笑。牢閉柴門自好。對梅花、杯盤草草。滿前兒女，耐後夫妻，齏鹽偕老。
燭影搖紅
作者：陳著（宋）

雙杏堂深，山明水秀瀠洄著。穩鋪心事做平生，不買顰眉錯。是則蒼髯白髮。笑微微、朱顏自渥。一團春意，半隱風流，他誰能學。六十年華，又從今起新花甲。葵榴初豔芰荷香，爭赴開筵約。家慶真堪恣樂。碧瑤杯、須拚滿酌。瑟琴聲裡，弟勸兄酬，兒歌孫拍。
聲聲慢
作者：陳著（宋）

珍叢鳳舞，曾是宣和，春風送歸禁幄。翠淺紅深，婉娩步空金落。腥塵未飛動處，是先知、早辭華萼。好在□，四並難多少，怨懷無託。猛拍闌干誰會，浮世事、悠悠白雲黃鶴。有酒當花，休得是今非昨。花猶百年寧耐，算人生、能幾歡樂。又忽忽，醉夢裡、春去不覺。
祝英臺近
作者：陳著（宋）

小盆池，新壓藕，翠蓋已擎雨。巧弄紅妝，明豔便能許。自憐華髮蕭蕭，風流無分，醉時眼、何妨偷覷。黯然佇。回首今是何時，逢花笑還語。夢裡西湖，雙落淚如縷。斜陽十里煙蕪，六橋風浪，有誰掉、採蓮舟去。
江城子
作者：陳著（宋）

中秋佳月最端圓。老痴頑。見多番。杯酒相延，今夕不應慳。殘雨如何妨樂事，聲淅淅，點斑斑。天應有意故遮闌。拍人間。等閒看。好處時光，須用著些難。直待黃昏風捲霽，金灩灩，玉團團。
江城子
作者：陳著（宋）

人生難滿百年心。得分陰。勝千金。吹帽風流，時節又相尋。回首賜萸休說夢，真率具，自山林。逢迎一笑且開襟。酒頻斟。量猶禁。相勸相期，長健似如今。醉也從他兒女手，爭把菊，滿頭簪。
江城子
作者：陳著（宋）

紛紛都說會雙星。鵲橋成。鳳驂迎。風雨淒涼，何故鎖蒼冥。兒女空愁誰解意，須道我，試來聽。人間天上不同情。最無憑。是柔盟。應怪痴人，虛妄做浮生。正值樓臺多簇燕，教沒興，不開晴。
江城子
作者：陳著（宋）

籠街彈壓上元燈。滿瑤城。簇珠星。老矣如今，誰記舊來曾。眼底相逢惟有月，空對面，若為情。殘生消不盡齏莖。瘦稜稜。困騰騰。扶起眉間，杯酒酹寒檠。也為風光陪一笑，心下事，夢中驚。
江城子
作者：陳著（宋）

年年端午又今朝。鬢蕭蕭。思搖搖。應是南風，湘浦正波濤。千古獨醒魂在否，無處問，有誰招。何人簾幕倚蘭皋。看飛橈。奪高標。饒把笙歌，供笑醉陶陶。孤坐小窗香一篆，弦綠綺，鼓離騷。
青玉案
作者：陳著（宋）

錢塘江上潮來去。花落花開六橋路。三竺三茅鍾曉暮。當年夢境，如今故國，不忍回頭處。他誰做得愁如許。平地波濤挾風雨。往事悽悽都有據。月堂笑裡，夕亭話後，自是無人悟。
青玉案
作者：陳著（宋）

青山流水迢迢去。總是東風往回路。送得春來春又暮。鶯如何訴。燕如何語。只有春知處。時光漸漸春如許。何用憐春怕紅雨。到處空飛無實據。花開也好，花飛也好，此意須雙悟。
漁家傲
作者：陳著（宋）

浪麥風微花霧掃。痕沙水淺溪橋小。屬玉雙雙飛杳杳。山寬繞。新晴繡得春分曉。獨立無言心事渺。曾將宇宙思量了。世變何涯人已老。休煩惱。林泉況味終須好。
漁家傲
作者：陳著（宋）

山弄夕輝眉淡掃。溪分新水支流小。醉夢風光凝望杳。雲樹繞。杜鵑怨處誰能曉。浮世悠悠波渺渺。蝸爭何事何時了。天為無情方不老。休苦惱。隨緣詩酒清閒好。
踏莎行
作者：陳著（宋）

豆雨空晴，桂花風靜。碧虛飛上圓明鏡。誰能喚起禿翁吟，祗應笑得嫦娥醒。可奈良宵，不堪殘境。強拚一醉偷光景。夜涼漸攪雪霜心，昏眵猶認山河影。
賣花聲
作者：陳著（宋）

殘夢騰騰。好鳥一聲呼醒。小窗明、蕭蕭鬢影。當年頭上，慣曾簪幡勝。到如今、有誰懷省。東風著面，卻自依然相認。哄痴兒、忺聲弄景。盤蔬杯酒，強教人歡領。也微酣、帶些春興。
鵲橋仙
作者：陳著（宋）

兄年八十，弟今年幾，亦是七旬有九。人生取數已為多，更休問、前程無有。家貧是苦，算來又好，見得平生操守。杯茶盞水也風流，莫負了、桂時菊候。
蝶戀花
作者：陳著（宋）

世變無情風挾雨。長夜漫漫，何日開晴午。白髮蕭疏驚歲序。兒嬉漫說重重午。粒啄偷生如搏黍。過計何須，負郭多南畝。曾著宮衣沾雨露。如今掩袂悲湘浦。
虞美人
作者：陳著（宋）

故園處處都荒雨。寂寞蝸書戶。人間春事杏桃花。獨有詩人依舊、菊為家。老來猶解高叉手。遙上花前壽。華顛無分插花枝。乞取霜根風月、送將歸。
浪淘沙
作者：陳著（宋）

有約泛溪篷。遊畫圖中。沙鷗引入翠重重。認取抱琴人住處，水淺山濃。一笑兩衰翁。莫惜從容。甕醅灰芋雪泥菘。直到梅花飛過也，桃李春風。
浪淘沙
作者：陳著（宋）

記得去年時。採菊東籬。眉間一笑捧花枝。說道願如花不老，交勸雙卮。又是菊花期。客況誰知。便無風雨也悽悽。白髮夫妻時節酒，堪幾參差。
浪淘沙
作者：陳著（宋）

窗影弄晴紅。歡笑成叢。一聲春困到衰翁。回首太平兒戲事，雨過雲空。人世暗塵中。如夢方濃。也須留取自惺憁。試問若教都困了，誰管春風。
浪淘沙
作者：陳著（宋）

遲飯甑炊紅。青翦蔬叢。雞聲鄰里狎田翁。兵後故人能有幾，歲晚江空。誰信淡交中。依舊情濃。白頭青眼轉惺憁。相見莫教輕別去，負月孤風。
浪淘沙
作者：陳著（宋）

春事紫和紅。蜂蝶爭叢。消磨多少看花翁。不用借他炊黍枕，何夢非空。茅屋菜畦中。村甕醅濃。醉時啼鳥喚惺憁。不道白頭添一歲，舞月歌風。
浪淘沙
作者：陳著（宋）

年事夕陽紅。霜滿髯叢。摩挲蒼蘚石婆翁。能見幾人曾百歲，一笑書空。回首棣華中。消得春濃。平生心事兩惺憁。杖履相從須放密，山月溪風。
糖多令・唐多令
作者：陳著（宋）

雁陣曉來霜。鴉村夕照黃。滿人間、風景淒涼。幸有菊窗堪一醉，爭又滯、水雲鄉。沽酒也三行。邀風與較量。便明朝、吹送歸航。趁得老盆新熟信，日日是、我重陽。
糖多令・唐多令
作者：陳著（宋）

蟹熟暈橙霜。蛆浮染菊黃。淡交情、都沒炎涼。說道白頭難會面，留一日、醉中鄉。世事與輪行。時光逐寸量。任人間、濤海風航。拜了老龐歸去也，高著枕、臥南陽。
糖多令・唐多令
作者：陳著（宋）

倦枕寄漁鄉。篷低被怯霜。月窺人、多少思量。自是欲眠眠不穩，禁聽得、雁聲雙。和夢早催行。歸來梅竹窗。小柴門、分破閒忙。翻笑白雲飛不定，諳得靜、憩詩床。
行香子
作者：陳著（宋）

吾輩麼麼。休嘆蹉跎。得閒時、且逐時過。人間名利，都是浮華。但退如進，失如得，少如多。誰信生來，從發尖磨。到如今、方見霜涯。算天亦自，無奈吾何。是飢能忍，寒能耐，老能歌。
戀繡衾
作者：陳著（宋）

梅窗歸坐幾歲寒。老生涯、寂寞自便。最喜得、雙雙健，與粗茶、淡飯結緣。眉前把酒深深勸，這時光、惟有靠天。看許大、痴兒女，且隨宜、笑到百年。
西江月
作者：陳著（宋）

老去坐來睡重，病多吟得詩慳。有時忽自拍闌干。一點心隨天遠。柳絮飛從何處，鶯聲啼破空山。春風依舊滿人間。不奈雙顰閒管。
西江月
作者：陳著（宋）

華胄銀青氣脈，仙風斑白鬚眉。兒孫玉雪滿庭幃。家慶人間難比。浮世事等雲過，平生心有天知。舉杯相約小春時。歲歲梅花裡醉。
卜算子
作者：陳著（宋）

月下百年緣，天上雙星樣。九秩齊開自是稀，清健那堪兩。紅葉景翻新，黃菊香宜晚。笑擁眉開祝壽聲，滿勸鴛鴦盞。
卜算子
作者：陳著（宋）

喜氣滿清門，慶集還新樣。卜醉筵開意轉濃，昨日今朝兩。愧我一年多，見汝雙歡晚。自覺人生此會稀，有酒寧論盞。
南鄉子
作者：陳著（宋）

流景去難縻。浮世危如拍浪埼。才遇中秋聊對月，佳期。最怕晴明未可涯。人月本相依。果是今朝恰背違。孤負樓臺多少醉，堪悲。何忍滂沱與畢離。
寶鼎現
作者：陳著（宋）

望京門外，怕見催發，東風行馬。清到底、冰壺滿了，欲借留來無計也。祖勸酒、看依依情戀，都在眉尖眼下。任萬戶、詩旗曲帳，有筆應難描寫。是則龜組隨瓜卸。好規模、分付來者。才泛綠、依紅小暇，移講芹宮時促駕。又指點、秀寧城來脈，疏瀹春流似畫。更巧為、溪山著句，留作千年佳話。最念一邑酸寒，風雨暗、真幾成假。向纛牙交處，還得儒珍舊價。便父母、又如何做，但結心香社。願闊步、直上雲霄，猶□回頭奉化。
沁園春
作者：陳著（宋）

蓮葉山前，戎帳宏開，轟然最稱。羨鋪心如水，肯教塵涴，為民乞雨，喚得天應。紫邏□鋒，綠林掃影，夜戶都開無犬聲。三鄉里，笑嬉嬉度日，歌舞清平。溪頭載月舟□，□□帳花旗忍送行。算浮雲自在，初無著相，薰風正好，卻問歸程。折柳依依，憩棠□□，□□□春無盡情。趨朝去，看青冥玉鉞，金轡紅纓。
喜遷鶯
作者：陳著（宋）

南廬佳號。是自許孔明，經綸才調。對柳鳴琴，憑花制錦，小試一同談笑。怎知畫簾難駐，忽又星輿催召。但讖得、耀碑潭水月，交光相照。驛道。春正好。簇帳擎杯，聽取殷勤禱。略鱠松鱸，便膺芝鳳，陵溯紫清津要。當家得時行志，回首舊封文廟。疏化雨，障狂瀾不盡，生生芹藻。
西江月
作者：陳著（宋）

錢影何曾過眼，筆頭那肯虧心。系門瘦馬影沈沈。夜柝不驚春枕。一去輕如蕉夢，三鄉都是棠陰。等閒換取印黃金。催上雲程新任。（缺詞文）
水龍吟
作者：陳著（宋）

（缺詞文）
謁金門
作者：趙與（宋）

歸去去。風急蘭舟不住。夢裡海棠花下語。醒來無覓處。薄倖心情似絮。長是輕分輕聚。待得來時春幾許。綠陰三月暮。
千年調
作者：王義山（宋）

勝地獨湖山，滿堂貯風月。歌舞大平氣象，雪回雲遏。紅鞋朱帽，隔岸喚船，芙蓉萬疊。人稀到，這清絕。因思舊事，莊敞平泉宅。莫與他人樹石，對兒孫說。難全晚節，不如一丘壑。住茅屋三間，任窮達。
水調歌頭
作者：王義山（宋）

沆瀣金莖露，清潔玉壺冰。分明昨夜，光見南極老人星。山甫秀鍾崧嶽，傳說上符箕尾，造物為時生。一代詞科伯，飛上到蓬瀛。紫薇天，丹禁地，掌絲綸。盤洲益國，個樣人物只三人。辭卻翰林風月，故就湖湘霖雨，天下共為春，試看玉堂□，太半秉洪鈞。
臨江仙
作者：王義山（宋）

明日中元生上相，真上相上元生。滿城燈火晝三更。臺星呈瑞處，一點壽星明。和氣薰蒸開泰運，湖山萬里光榮。願推天地發生仁。八荒開壽域，一氣轉洪鈞。
滿庭芳
作者：王義山（宋）

線柳迎風，錦棠媚日，十分春色豪奢。青煙宮燭，飛入侍臣家。瑞靄深籠畫戟，壽星照、曲纛高牙。因知是、崧高華旦，玳宴醉瓊花。翻鴉。新詔墨，聞樞庭召入，已辦宣麻。比汾陽福壽，公更穹華。佇看稠青疊紫，書香藹、桂子蘭芽。鳴珂處，西湖路上，接武築堤沙。
水調歌頭
作者：王義山（宋）

宇宙郵亭耳，遊子問舟歸。灘上灘下，轉柁欲速□□遲。安得泛河一葉，尋見江南歸處，多隻是旬餘。此身無地著，驚浪溼征衣。獨張翰，見風起，早知機。誰把乘舟，偏重良策濟明時。夷島人煙相接，恰在永嘉上浦，猛憶浩然詩。鄉閭萬餘裡，失路一相悲。
賀新郎
作者：王義山（宋）

雅有登山癖。覺老來、尚可躋攀，浪遊躡屐。險怪嶕嶢稱雁蕩，爭秀群山第一。更聳出、穹崖千尺。景物深藏長谷裡，最上龕，水鑿時衝激。硉矹處，巨□石。地生天作誰能識。睹江山如故，恨無一時人物。靈運當年為太守，佳處都曾遊歷。獨不見、此山腳跡。風月直須人管領，怎不移、石壁題巖壁。今且著，老夫筆。
念奴嬌
作者：王義山（宋）

南昌奇觀，最東湖、好景重重疊疊。誰瞰湖光新佳閣，橫挹翠峰嶻辥。十里芙蓉，海神捧出，一鏡何明徹。鳶魚飛躍，活機觸處潑潑。容齋巨筆如椽，迎來一記，贏得芳名獨。猛憶泛蓮前日事，詩社杯盤頻設。倚看斜陽，簷頭燕子，如把興亡說。誰迎誰送，一川無限風月。
瑞龍吟
作者：王義山（宋）

晨光曙。遙見□灼文奎，照天心處。峨眉稜上西飛，北魁南極，騰輝燦麗。神皋地。爭看碧幢旗戟，藹然佳氣。深深有美堂中，繡幃□幕，笙歌不住。知是元戎初度，玉觥頻舉，雲堤煙市。時聽笑聲，都人相賀相語。人人說是，活佛生今世。襟懷內、嚴霜瑩月，春風秋水。文肅貂蟬貴。南豐學問，文昭節義。若問莊椿歲。堪誰比，清源曾公壽齒。郎君宥府，袞衣榮侍。
賀新郎
作者：王義山（宋）

自笑斟醽醁。作皤然一老，逍遙東湖湖曲。好事爆然來子舍，報道生孫新浴。算天也、從人所欲。萬事足雖緣有子，見孫時、萬事方為足。詩禮脈，今有續。吾家本是山陰族。見生來、風神稍秀，足娛吾目。吾子吾孫同此月，日月才爭五六。喜聽得、歡聲滿目。愚魯聰明天所賦，只無災無難為多福。且願汝，書勤讀。
樂語
作者：王義山（宋）

金闕深深，正夏日初長禁柳青。祥煙紛簇，紅雲一朵，飛度彤庭。千妃隨步處，覺薰風、微拂觚稜。天顏喜，向東朝長樂，獻九霞觥。分明。西崑王母，來從光碧駕飛軿。為言今日，金仙新浴，共慶長生。捧桃上壽，天一笑、賜宴蓬瀛。沸歡聲。道明朝前殿，又祝椿齡。
樂語
作者：王義山（宋）

西山元是神仙境，瑞氣鬱森森。綵鸞飛下五雲深。急管遞繁音。碧鬢□斜花欲顫，輕盈蓮步移金。紫檀催拍莫沈吟。傳入柘枝心。
樂語
作者：王義山（宋）

慈元宮殿五雲開。壽獻九霞杯。步隨王母共徘徊。仙子下瑤臺。紅袖引翻鸞鏡媚，婆娑雪□風回。繁弦脆管莫相催。齊唱柘枝來。
樂語
作者：王義山（宋）

風吹仙袂飄飄舉，底事下蓬萊。東朝遙祝萬年杯。玉液瀉金壘。天上蟠桃又熟，暈酡顏、紅染芳腮。年年摘取獻天階。齊舞柘枝來。
樂語
作者：王義山（宋）

千年紫極鎖煙蘿。豔質含羞斂翠蛾。遠睇慈元稱壽處，不妨連臂，大家重與，楚舞更吳歌。
樂語
作者：王義山（宋）

秘傳玉訣自靈脩。家在仙山最上頭。更有仙茅香馥郁，年年今日，薰風時候，掇取獻龍樓。
樂語
作者：王義山（宋）

自在雲間白鶴飛。晴川浴罷不勝衣。旋裁五色冰蠶錦，千花覆處，三呼聲裡，惹得御香歸。
樂語
作者：王義山（宋）

閒雲潭影日悠悠。暮倚朱簾更少留。龍壽本齊箕與翼，□從今日，一年一度，東極慶千秋。
樂語
作者：王義山（宋）

新吳曾遇許旌陽。寶氣橫空一劍長。願祝慈闈長不老，天長地久，有如此柏，萬古鎮蒼蒼。
樂語
作者：王義山（宋）

龍樓日永，鶴禁風薰，拂曉壽星光現。無限霞裾，欣傳帝母，與佛同生華旦。佳氣慈闈，看龍顏歡動，玉卮親勸。捧祝殷勤，對萱草青松，菖蒲翠軟。奇香噴，階前芍藥，頻繁紅深紫淺。遙望千官鷺序，曉仗初齊，趨覲慈元宮殿。更喜明朝，虹流佳節，同聽嵩山呼萬。湛露重重，燕慶兩宮，盛事如今親見。齊祝願、西崑凝碧，南山增綠，與天齊算。身長好，年年拜舞宮花顫。
樂語
作者：王義山（宋）

先獻此花名字好。密葉長青，翠羽搖仙葆。紫禁風薰驚夏到。花飛細□香堪掃。拂曉宮娃爭報道。無限瓊妃，縹緲來蓬島。來向慈闈勤頌禱。萬年枝□同難老。
樂語
作者：王義山（宋）

端的長春春不老。玉頰微紅，酒暈精神好。多謝天工相懊惱。花間不問春遲早。風外新篁搖翠葆。長樂宮邊，綠陰籠馳道。此際稱觴非草草。絳仙親下蓬萊島。
樂語
作者：王義山（宋）

莫忘九疑山上侶。住在山中，白石清泉處。好與長年沾雨露。靈根下遣蟠虯護。青青九節長如許。早晚成花，教見薰風度。十二節添須記取。千年一節從頭數。
樂語
作者：王義山（宋）

歲歲丹霞天近處。借問殷勤，何以逢蘭杜。碧砌玉闌春不去。清香長逐薰風度。況是恩光新雨露。綠葉青青，蔥翠長如許。端的萱花仙伴侶。年年今日階前舞。
樂語
作者：王義山（宋）

猶是太真親手植。猩染鮮葩，歲歲如曾拭。絳節青旌光耀日。分明是個神仙匹。引領金扉紅的的。下有仙妃，纖手輕輕摘。為道朱顏常似得。今朝摘取呈慈極。
樂語
作者：王義山（宋）

移向慈元供壽佛。壓倒群花，端的成清絕。青萼玉包全未拆。薰風微處留香雪。未拆香包香已冽。瀋水龍涎，不用金爐爇。花露輕輕和玉屑。金仙付與長生訣。
樂語
作者：王義山（宋）

還比蒲桃天上植。稚柳陰中，蜀錦開如織。萬歲藤邊嬌五色。宜春館裡香尋覓。七十二行鮮的的。歲歲如今，早趁薰風摘。金掌露濃堪愛惜。龍涎華潤凝光碧。
樂語
作者：王義山（宋）

日日傳宣金掌露。當殿芳菲，似約春長駐。微紫深紅渾謾與。淡妝偏趁泥金縷。拂早薰風花裡度。吹送香塵，東殿稱觴處。歌罷花仙歸洞府。綵鸞駕霧來南浦。
樂語
作者：王義山（宋）

戲袞玉球添一笑。笑道輕狂，似恁人間少。偏倚龍池依鳳沼。隨風得得低迴繞。掠麵點衣誇百巧。似雪飛花，點束梁圓好。惹住金虯香篆嫋。上林不放春光老。
樂語
作者：王義山（宋）

訊息一年傳一度。萬歲枝香，總是留春處。曾倚東風嬌不語。玉階霞袂飄飄舉。蓬萊清淺紅雲路。結子新成，要薦金盤去。一實三千須記取。東朝宴罷回青羽。
樂語
作者：王義山（宋）

十樣仙葩天也愛。留住春光，一一嬌相賽。萬里鶯花開世界。園林點檢隨時採。□□□眉仙體態。天與司花，舞徹歌還再。獻與千官頭上戴。年年萬歲聲中拜。
蝶戀花
作者：劉雲甫（宋）

一點郎星光徹曉。許大乾坤，難著經綸手。拂袖歸來應自笑。山翁偏愛林泉好。庭下兒孫歌壽酒。不獻蟠桃，不數安期棗。且喜今朝雲出岫。定知霖雨蒼生早。
柳梢青
作者：龔日升（宋）

二十年前。君家桃李，種滿螺川。凜凜英風，真如小范，不數梅仙。薰風吹送朝天。指何物、裝添去船。千首新詩，一輪明月，兩字清廉。
沁園春
作者：陳若水（宋）

拂袖歸來，懶踏前回，京華軟塵。算宦遊雖好，何如生處，急流勇退，贏得閒人。身羨仙翁，蕭然野服，笑詠東溪溪上亭。頭猶黑、甚丰姿鶴瘦，標緻梅清。今年轉覺精神。便次第平頭八十人。肯又拋渭釣，似周尚父，且來洛社，作宋耆英。報答明恩，一時分付，賢子賢孫事業新。丹心在，尚瓣香歲歲，遙祝堯齡。
宴清都
作者：胡翼龍（宋）

夢雨隨春遠。征衫薄、短篷猶逗寒淺。裁芳付葉，書愁沁壁，水窗竹院。別來被篝梅潤，暗塵積、舊題紈扇。許多時，閒了闌干，放得蘚痕青滿。誰念。杜若還生，蘋花又綠，不堪重□。山程水記，茶經硯譜，共誰閒展。湖山舊曾遊遍。不怪得、近番心懶。恰今朝、水落洲平，江上楚帆風轉。
徵招
作者：胡翼龍（宋）

蘋花又綠江南岸，賓鴻帶將寒去。幾許落梅愁，渺暗香何處。一春長是雨。剩費卻、翠篝沉炷。冷隔簾旌，潤銷窗紙，有人吟苦。燕壘漬芹香，畫堂永、關心去年情緒。愁壓曲屏深，更小山無數。濺裙前事誤。□□□、□□□□。□朱闌，不了銷凝，移損秦箏柱。
八聲甘州
作者：胡翼龍（宋）

甚年年、心事佔秋多，芳洲亂蕪生。正小山已桂，東籬又菊，秋為人清。腸斷洞庭葉下，倚西風、誰可寄芳蘅。嫋嫋愁予處，欲醉還醒。為問素娥飲否，自謫仙去後，知與誰明。耿盈盈如此，分影落瑤觥。步高臺、夜深人靜，有飛仙、同跨海山鯨。歸來也，遠遊歌罷，失卻秋聲。
洞仙歌
作者：胡翼龍（宋）

半欄花雨。是夜來憑處。夢過溪橋逢柳住。亂鶯聲殘酒醒，正是關情，山枕上、吟就回紋錦句。歸鴻應別浦。綠漲彌茫，早近湖陰喚船路。覽芳菲，歌窈窕，獨立莎根，剩一掬、閒情悽楚。欲待折、微馨寄相思，又生怕相思，帶將春去。
滿庭芳
作者：胡翼龍（宋）

秋徹簷花，吟苦硯海，日長多費茶煙。懷芳心苦，持此過年年。雨外飛紅何許，應流到、采綠洲邊。銷凝處，別離情緒，正是海棠天。吹花題葉事，如今夢裡，記得依然。料歸來、鶯居春後，燕占人先。誰念文園倦客，琴空在、懶向人彈。愁何極，楚天老月，偏是到窗前。
鷓鴣天
作者：胡翼龍（宋）

六曲銀屏夢隔雲。半分鸞影匣生塵。別來可是春愁覺，試著經衫不貼身。風月夜，短長亭。也須聞得子規聲。歸時莫看花梢上，但看芳洲綠淺深。
少年遊
作者：胡翼龍（宋）

曉鶯聲脆雨花乾。倦枕夢初殘。衣漬香留，窗深紙暗，把鏡近簷看。斷雲壓損溪橋柳，花逕雪闌斑。深倚屏根，閒敲詩字，酒醒倍春寒。
霓裳中序第一
作者：胡翼龍（宋）

江郊雨正歇。燕子飛來人憶別。未了殘梅怨結。渺野色波光，春與天接。相思遼闊。怕柳風、吹老吟發。關情處，滿汀芳草，遮莫是鶗鴂。時節。一餉愁絕。謾料理、新翻幾闋。山尊堪共誰設。夢到斷橋，飛絮仍雪。歲華休省閱。早霍地、小園花發。已辦著、海棠開後，獨立半廊月。
夜飛鵲・夜飛鵲慢
作者：胡翼龍（宋）

星橋度情處，地久天長。塵世無此匆忙。纖雲淡蕩涼蟬小，家家瓜果錢唐。愁人獨無那，嘆紫簫易斷，青翼難將。返魂何在，漫空留、荀令餘香。忍記穿針兒女，篝塵想都暗，疊損衣裳。誰念才情減滅，老來何遜，少日盧郎。柳風荷露，黯銷凝、羅扇綀囊。更銀河曲曲，玉籤點點，都是淒涼。
西江月
作者：胡翼龍（宋）

水霽芹香燕觜，林深風暖鶯吭。一春心事錦機傍。忘卻尋芳模樣。柳絮池塘晝午，梨花院落昏黃。闌干曲曲是迴腸。倚到西廂月上。
踏莎行
作者：胡翼龍（宋）

合數冰蓮，注情金葉。臂痕猶記嗔時跡。小樓幾個月黃昏，荷香柳影都知得。問字燈深，學書窗黑。衣襟詩卷留殘墨。想思不抵藕絲長，夢雲斷處吳山碧。
南歌子
作者：胡翼龍（宋）

山枕鶯聲曉，羽觴花片飛。昨朝猶道未成歸。不記春衫襟上、舊題詩。愁眼垂楊見，苦心紅燭知。翻成怕見別離時。只寄一聲將息、當相思。
長相思
作者：胡翼龍（宋）

南山鍾。北山鍾。一聽鐘聲百念空。古今昏曉中。望秋風。數秋風。等得秋來等過鴻。燈前書一封。
蘭陵王
作者：劉之才（宋）

此何夕。天水空明一碧。商量賦、如此江山，幾個斜陽了今昔。荒臺步晚色。沙鳥依稀曾識。啼鶬外，人遠未歸，江闊晴虹臥千尺。殘碑蘚痕積。記當日清遊，夫君題墨。碧瑤仙去蒼雲隔。飛一鏡秋冷，列屏天遠，雞聲人語半郊邑。寄情又江國。愁寂。怕聞笛。正怨苦溪猿，飛倦汀翼。陰陰翡翠迷津驛。慨世事塵化，吾心形役。清吟孤往，渺醉影，夜翠溼。
玲瓏四犯
作者：劉之才（宋）

幾疊雲山，隔不斷闌干，天外凝眺。秋與愁並，梧逕雨痕先表。嬌夢半握芙蓉，奈曲曲、翠屏深窈。問愁根，當年誰種，漠漠淡煙衰草。鴛鴦懶拂蘋花影，記眉嫵、縈情多少。轆轤玉虎牽絲轉，聽盡秋釭曉。算誰念、臥雲衣冷，香壓金蟾小。寫新詞、先寄江鴻歸去，且教知道。
聲聲慢
作者：劉之才（宋）

湘雲織玉，楚葛篝香，澡蘭簾幕風靜。怨抑難招，沉魄當年獨醒。莫唱江南古調，念天涯、深情誰省。時暗換，最秦樓惆望，歸期無定。曾是榴裙誤寫，怕照眼枝頭，絳綃花並。巧篆盤絲，午鏡綠窗鬧影。香蒲也應細剪，但年年、斷雲愁冷。迎醉面，看銀蟾、飛浴露井。
賀新郎
作者：劉之才（宋）

蒼蘚粘溪路。帳山君、け然羽化，夢魂何許。曾約秋雲縈客袖，舞傍吟皋硯塢。矯清唳、裂穿雲宇。江碧空濛無處問，問孤山、梅底人知否。煙夜永，耿心語。瑤華一去成幽阻。倚修篁、抱琴愁絕，天寒日暮。城郭悲歌華表恨，此事銷凝千古。有招隱、小山能賦。蕙帳空兮誰夜怨，算課騷、讀易俱悽楚。步深窈，墮松露。
菩薩蠻
作者：劉之才（宋）

題花曾蘸花心露。當初誤結丁香樹。往事小蠻窗。新愁桃葉江。緩歌留薄醉。急鐙人千里。梅瘦月闌干。斷雲春夢寒。
解連環
作者：劉之才（宋）

晚雲粘溼。正吳峰慘澹，雨迷煙接。早陡頓、秋事分攜，甚連苑暮牆，菊荒苔匝。空闊愁鄉，更天外、怨鴻聲黠。怕吟肩易瘦，料理篝衣，細認香折。銀缸半明半滅。念花營柳陣，何日消歇。可是□、凝黯蘭成，為情潤才松，麗賦多愜。洛浦溟濛，漫佇想、明璫鉤襪。告梧桐、夜深略住，夢時一霎。
賣花聲
作者：蕭漢傑（宋）

溼逗晚香殘。春淺春寒，灑窗填戶著幽蘭。慘慘悽悽仍滴滴，做出多般。和霰撒珠盤。枕上更闌。芭蕉怨曲帶愁彈。綠遍階前苔一片，曉起誰看。
菩薩蠻
作者：蕭漢傑（宋）

春愁一段來無影。著人似醉昏難醒。煙雨溼闌干。杏花驚蟄寒。唾壺敲欲破。絕叫憑誰和。今夜欠添衣。那人知不知。
蝶戀花
作者：蕭漢傑（宋）

一縷春情風裡絮。海闊天高，那更雲無數。嬌顫畫梁非為雨。憐伊只合和伊去。欲話因緣愁日暮。細認簾旌，幾度來還去。萬一這回航可渡。共渠活處尋條路。
浪淘沙
作者：蕭漢傑（宋）

愁似晚天雲。醉亦無憑。秋光此夕屬何人。貧得今年無月看，留滯江城。夜起候簷聲。似雨還晴。舊家誰信此時情。惟有桂香時入夢，勾引詩成。
清平樂
作者：羅椅（宋）

明虹收雨。兩槳能吳語。人在江南荷葉浦。採得蘋花無數。夢中舞燕棲鸞。起來煙渚風灣。一點愁眉天末，憑誰剗卻春山。
八聲甘州
作者：羅椅（宋）

甚匆匆歲月，又人家、插柳記清明。正南北高峰，山傳笑響，水泛簫聲。吹散樓臺煙雨，鶯語碎春晴。何地無芳草，惟此青青。誰管孤山山下，任種梅竹冷，薦菊泉清。看人情如此，沉醉不須醒。問何時、樊川歸去，嘆故鄉、七十五長亭。君知否，洞云溪竹，笑我飄零。
柳梢青
作者：羅椅（宋）

萼綠華身，小桃花扇，安石榴裙。子野聞歌，周郎顧曲，曾惱夫君。悠悠羈旅愁人。似飄零、青天斷雲。何處銷魂，初三夜月，第四橋春。
更漏子
作者：羅椅（宋）

晚潮生，涼月細。一抹遠山無蒂。收越棹，起吳檣。人間何限忙。石頭城，西北角。杳杳天低鶻落。渾不似，此波光。清歌催夕陽。
長相思
作者：徐霖（宋）

聽鶯聲。惜鶯聲。客裡鶯聲最有情。家山何處青。問歸程。數歸程。行盡長亭又短亭。征衫脫未成。
點絳唇
作者：朱埴（宋）

繡被鴛鴦，寶香薰透薔薇水。枕邊一紙。明月人千里。宿酒初醒，全不忺梳洗。抬纖指。微籤玉齒。百色思量起。
畫堂春
作者：朱埴（宋）

綠窗睡起小妝殘。玉釵低墮雲鬟。回紋枉寄見伊難。心緒闌珊。翠袖兩行珠淚，畫樓十二闌干。銷磨今古霎時間。恨殺青山。
南鄉子
作者：朱埴（宋）

花柳隔重扃。送過鞦韆笑語聲。簷鵲也嗔人起晚，天晴。孤負東風趁踏青。細細砑紅綾。小字相思寫不成。心上可人云樣遠，寒盟。只恐恩情薄似雲。
酹江月・念奴嬌
作者：張紹文（宋）

舉杯呼月，問神京何在，淮山隱隱。撫劍頻看勳業事，惟有孤忠挺挺。宮闕腥羶，衣冠淪沒，天地憑誰整。一枰棋壞，救時著數宜緊。雖是幕府文書，玉關烽火，暫送平安信。滿地干戈猶未戢，畢竟中原誰定。便欲凌空，飄然直上，拂拭山河影。倚風長嘯，夜深霜露淒冷。
水龍吟
作者：張紹文（宋）

日遲風軟花香，困人天氣情懷懶。牡丹謝了，酴醿開後，紅稀綠暗。慵下妝樓，倦吟鶯鏡，粉輕脂淡。嘆韶華迤邐，將春歸去，沉思處、空腸斷。長是愁蛾不展。話春心、只憑雙燕。良辰美景，可堪虛負，登臨心眼。雁杳魚沉，信音難託，水遙山遠。但無言，倚遍闌干十二，對芳天晚。